Calculations - Astrodienst Guest user u1336391236
25-Apr-2017, 14:00 UT/GMT 'n Huis vol aapstreke - People - Windhoek Express
Friday, November 15th, 2019 02:40:05
Tussen 'n voltydse werk, 'n huishouding bestuur, 'n man en twee kinders, vind hierdie vrou steeds die krag om in die aande agter die naaimasjien in te skuif en die mooiste kinderklere te maak.
14 July 2019 | People
“Ek wil beslis my eie winkel met my eie reeks oopmaak.” Zandri Scheepers. Eienaar
So word Zandri se ontwerpe gedra.
Iets uniek vir jou pienkvoet.
Kleurvolle klere om van te kies en keur.
Zandri Scheepers en haar gesin. Foto's verskaf
Met 'n behoefte aan mooi en unieke uitrustings vir kinders, teen 'n bekostigbare prys, het een mamma 'n entrepreneur geword toe sy besluit om die leemte in die mark self te vul.
Zandri Scheepers het Aapstertjies in September 2017 begin. “Dit was 'n vinnige besluit. Ek het nog nie eers alles deurgedink nie, toe staan ek reeds by my eerste mark,” lag sy.
Hierdie ma van twee het nog altyd 'n liefde vir mooi en unieke klere gehad en wat nie op 'n grootskaal vervaardig word nie. Nie net vir haarself nie, maar ook vir haar kinders. “Dit is só 'n gesukkel om hierdie soort klere teen 'n bekostigbare prys in die hande te kry,” sê sy.
Dus het Zandri besluit om self die gaping in die mark vir unieke, gehalte handgemaakte items vir baba en kleuter te vul. “En die lekkerste is, met handgemaakte items kan ek mates neem en presies volgens dit werk sodat die items perfek vir daardie lyfie pas.”
By Aapstertjies word enige klere gemaak – van hempies, rokkies, pantoffels, sweetpakke en broeke tot borslappe en borsvoedbedekkings. “Ek probeer gereeld nuwe items maak om die reeks uit te brei en dinge interessant te hou,” vertel sy. Dit is vir haar ook belangrik om items so gemaklik as moontlik vir beweging te hou.
Hoewel Zandri eerder fokus op haar eie klerereeks vir babas en kleuters, het sy al gereageer op persoonlike versoeke vir dooppakkies en eerste verjaarsdagpakkies. “Ek wil beslis my eie winkel met my eie reeks oopmaak,” sê sy opgewonde.
Dit is deel van haar vyfjaarplan, terwyl die volgende stap is om 'n naaldwerkster aan te stel wat haar permanent kan help.
Zandri se liefde vir naaldwerk kom van haar ma. “Sy het my lewe lank naaldwerk gedoen (en doen dit steeds) en ons toegelaat om by haar te sit en speel op die masjiene en self goed te maak,” onthou sy.
As kind het Zandri altyd klere in die winkels aangepas en wanneer sy by die huis kom, het sy vir haar ma prentjies geteken van hoe dit lyk. Dan het sy deur haar ma se kaste gekrap op soek na materiaal waarvan sy hou en dan het haar ma dit vir haar gemaak.
“Al ons aandrokke is deur my ma gemaak. Ek sal graag eendag dit vir my dogtertjie ook wil doen.”
Vir haar is die lekkerste deel om iets mooi te maak van 'n stuk materiaal wat aanvanklik na niks lyk nie.
“Dit is ook heerlik wanneer my 4-jarige seuntjie vir my vertel hoe mooi die klere is wat ek maak. Hy raak verskriklik opgewonde elke keer as daar vir hom iets gemaak word,” sê sy.
Maar as jong entrepreneur is dit nie altyd maklik nie.
“Aapstertjies is op die oomblik nog 'n stokperdjie en met 'n vaste werk is dit met tye moeilik as die bestellings op een slag inkom,” vertel sy.
Nog 'n uitdaging is om mooi materiaal van goeie gehalte te kry wat aanklank by kliënte vind en steeds bekostigbaar is. “Materiaal is baie beperk in Namibië wat dit vreeslik moeilik maak.”
Zandri lag terwyl sy verduidelik dat dit met tye rof gaan om kinders, 'n huishouding, werk en besigheid aan die gang te hou. “Ek is baie bevoorreg om van die huis af te kan werk vir 'n besigheid in Windhoek. Dit maak dinge baie makliker omdat ek slegs een keer per week op kantoor is,” vertel sy.
Wanneer die kinders eers in die bed is, skuif Zandri agter die naaimasjien in. “Terwyl ek besig is, dra my man koffie aan en gesels ons heerlik oor die dag se dinge.”
Sy kry meeste van haar idees op die internet. “Dit help om te sien wat werk in die winter en wat gewild is. Verder speel ek met patrone en idees tot ek iets kry wat werk en waarvan ek hou.”
Haar ma is haar grootste inspirasie. “Sy is my rolmodel en inspireer my elke dag. Sy staan op vir dit waarin sy glo en niks kry haar onder nie. Haar naaldwerk is van die beste gehalte en ek kan net droom om eendag so goed soos sy te wees. Sy is altyd daar vir my en help waar sy kan, al sit sy meer as 1 700 km van my,” vertel sy.
As jy 'n pienkvoet op pad het of jy jou kleuters met 'n uitrusting wil bederf vir 'n spesiale geleentheid, gaan besoek gerus Aapstertjies se Facebook-blad. Hoewel Zandri op Okahandja woon, kan enige produkte landwyd gekoerier word.
4 weeks ago - 16 October 2019 | People